ET Euroopa Liidu Teataja C 273/26

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 273/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ΦΑΣΟΛΙΑ ΒΑΝΙΛΙΕΣ ΦΕΝΕΟΥ” (FASOLIA VANILIES FENEOU)

EÜ nr: EL-PGI-0005-0839-21.12.2010

KGT ( X ) KPN ( )

1. Nimetus:

„Φασόλια Βανίλιες Φενεού” (Fasolia Vanilies Feneou)

2. Liikmesriik või kolmas riik:

Kreeka

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Toode „Fasolia Vanilies Feneou” on hariliku aedoa (Phaseolus vulgaris) kohaliku populatsiooni taimedest saadud lüditud kuivatatud oad.

Füüsikalised omadused: õhukese kestaga oad on valged, ovaalsed, väga väikesed – 1 000 oaseemet kaalub 270–280 g, mille alusel liigitatakse need väikese seemnega sordiks.

„Fasolia Vanilies Feneou” oad on valgurikkad (vähemalt 18 %). Turul saadavatest muudest ubadest eristavad „Fasolia Vanilies Feneou” ube järgmised keemilised omadused:

S/N Parameeter Fasolia Vanilies Feneou Muud oad (liigist Phaseolus vulgaris) Järeldused 1. Kiudained 27,9–29,9 % w/w 13,2 % w/w kuni 54,4 % rohkem kiudaineid 2. Rasvad 1,7–1,9 % w/w 2–2,5 % w/w kuni 10 % vähem rasva 3. Energiasisaldus 225–233 kcal/100 g 296 kcal/100 g vähem kaloreid 955–963 kJ/100 g 1 236 kJ/100 g 4. Kaltsium 2 970–2 988 mg/kg 1 312 mg/kg kuni 56 % rohkem kaltsiumi 5. Naatrium 97,1–98,1 mg/kg 354 mg/kg vähem soola 6. Tuhk 3,9–4,1 % w/w 4,4 % w/w vähem tuhka

Muudest ubadest eristavad „Fasolia Vanilies Feneou” ubasid tarbijate jaoks eriliselt atraktiivsed organoleptilised omadused: magus maitse, lühike keeduaeg, mille jooksul oaseemned ei lagune, vaid muutuvad pehmeks oma tervena säiliva kesta sees.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kõik tootmisprotsessi etapid alates maaharimisest (pinnase ettevalmistus, väetiste kasutamine, külvamine, kastmine, umbrohutõrje, taimekaitse) kuni koristamise, kuivatamise ja ubade lüdimiseni peab toimuma määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Pakendil peab olema tähis „ΦΑΣΟΛΙΑ ΒΑΝΙΛΙΕΣ ΦΕΝΕΟΥ” ΠΓΕ (Fasolia Vanilies Feneou KGT) ning kõik muud tähised, mis on ette nähtud siseriiklike või ELi õigusaktidega.

4. Geograafilise piirkonna täpne määratlus:

„Fasolia Vanilies Feneou” ubade määratletud geograafiline tootmispiirkond on Peloponnese piirkonna Kórinthose prefektuuri kogu Feneose haldusüksus.

Feneose oakasvatuse 47 100 stremma ehk 4 710 hektari suuruse kogupindalaga piirkond on mägedest ümbritsetud suletud tasandik: Helmos – Dourdouvana, Killini, Oliyirtos – Saïtas. Mägedest ümbritsetud Feneose valgala (tehisjärv) on Peloponnese poolsaarele iseloomulik pinnavorm; mäekülgede kuuse- ja männimetsad ulatuvad järve kaldani. Metsaga kaetud mägedest ümbritsetud Feneose platoo ja Doxa tehisjärve ainulaadne keskkond moodustavad kokku sellise mikrokliima, mis sobib hästi esmaklassilise kvaliteediga toote kasvatamiseks.

5. Seos geograafilise piirkonnaga:

5.1. Geograafilise piirkonna eripära:

Muld

Suure veeläbilaskevõimega sügav ja toitainerikas pinnas on peamiselt saviliiv- või liivsavimuld. Muld on suure kaltsiumi- ja fosfori-, kuid vähese kaaliumi- ja magneesiumisisaldusega. Enamik muldadest on kergelt happelised (pH < 7). Toote „Fasolia Vanilies Feneou” kasvatusala asub suhtelise niiskuse säilitanud endise Doxa loodusliku järve põhjas. Kõik need asjaolud aitavad kaasa „Fasolia Vanilies Feneou” ubade viljelemisele.

Kliima

Üldiselt valitseb piirkonnas külmade talvede ja jahedate suvedega kontinentaalne kliima. Ulatusliku metsaga kaetud mägedest ümbritsetud Feneose platoo niiskete talvede ja jahedate suvedega kliima on tavapärasest pehmem. Igakuine keskmine temperatuur on 28,8 °C (maksimum) ja 0,6 °C (miinimum), aasta keskmine temperatuur on 12,8 °C.

Doxa järve lähedusest on tingitud ka piirkonna pehme kevadilm. Aasta keskmine sademete hulk on 600 mm. Optimaalsed temperatuurid ja suhteline niiskus kokku moodustavad rohkelt vett vajavate oataimede kasvatamiseks suurepärased tingimused.

Inimtegurid

Kohalikud oakasvatajad on need, kes suudavad parimal viisil ära kasutada Feneose piirkonna pinnase ja klimaatiliste tingimuste eelised ning kasvatada esmaklassilise kvaliteediga toodet, mille maine ulatub prefektuuri piiridest kaugemale.

Feneose ubade viljelustehnika põhineb aastatepikkusel kogemusel ja põlvest põlve edasiantaval traditsioonil. Oakasvatuse meetodid hõlmavad käsitsi tehtavat tööd alates külvamisest kuivatamise ja lüdimiseni, pestitsiidide ja keemiliste väetiste minimaalset kasutamist ning oakasvatajate endi teostatud „Fasolia Vanilies Feneou” oaseemnete hoolikat selekteerimist, et järgmisel aastal saaks külvata sordipuhast taimset materjali.

5.2. Toote eripära:

Feneose piirkonnas on „Fasolia Vanilies Feneou” ube kasvatatud alates 19. sajandi lõpust. Pikki aastaid on ube kasvatatud tänu nende eristatavatele omadustele: oad on väga väikesed, ühtlaselt läikivad ja valged, kiirema ja parema keetmise jaoks sobiva õhukese kestaga, kauni ovaalse, kuid mitte neeru kujuga nagu enamik muid ube; ubadel on magus maitse ja need on väga toitvad.

Oakasvatajad ise lisasid toote nimetusse kohaliku nime „Vanilia”, et rõhutada oaseemnete ühtlast valget värvi ja vanilli maiku meenutavat erilist magusat maitset. Nimetatud eriomaduste tõttu muudest ubadest eristatavad „Fasolia Vanilies Feneou” oad on turul nõutud kaup.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Toote kvaliteedi ja määratletud geograafilise piirkonna vahelise seose kirjeldus

„Fasolia Vanilies Feneou” ubade omadused on tingitud piirkonna kliimast ja mullast ning kohaliku keskkonnaga kohanenud taimse materjali kasutamisest.

„Fasolia Vanilies Feneou” oad kasvavad määratletud geograafilises piirkonnas väga hästi, kuna on optimaalselt kohanenud kontinentaalse kliima ja mullatingimustega. Hästi kuivendatud ja üldiselt kergelt happelised mullad ning suhteliselt pehmed, niisked talved ja jahedad suved mõjutavad õhukese kesta ja õrna seemne sisuga ubade saagi kvaliteeti. Sellistes tingimustes kasvatatud oad on suure veeimendumisvõime, väikese tuhasisalduse ning selliste paremate organoleptiliste omadustega nagu eriline magus maitse ja head keetmisomadused.

Lisaks sellele on Doxa tehisjärve kaldani ulatuva kuuse- ja männimetsaga kaetud mägedest ümbritsetud ja seega tugevate tuulte eest kaitstud Feneose tasandikul ideaalsed tingimused „Fasolia Vanilies Feneou” ubade kasvatamiseks; nende ubade omadused erinevad mujal kasvatatud samalaadsete oaliikide vastavatest näitajatest.

Kohalikud põllumajandustootjad on oakasvatuse meetodeid kasutanud rohkem kui 100 aastat – nende oskused, soodsad mulla-, ilmastiku- ja keskkonnatingimused aitavad kaasa toote iseloomulike omaduste kujunemisele. Oakasvatajad kasutavad sama viljelustehnikat nagu nende esivanemadki; paljusid töid (kõplamine, koristamine, selekteerimine ja pakendamine) tehakse tänapäevani käsitsi – seetõttu on toode hea väljanägemise ja ühtlase kujuga, ilma võõrkehade ja katkiste seemneteta. Toote kvaliteedile halvasti mõjuvate pestitsiidide ja keemiliste väetiste minimaalne kasutamine ning järgmise aasta külviseemnete range selekteerimine „Fasolia Vanilies Feneou” ubade kohaliku populatsiooni puhtuse säilitamiseks tagab esmaklassilise kvaliteediga toote.

Naabruskonna haritavatel maadel tehtud korduvad oakasvatamise katsed on tõestanud, et toode „Fasolia Vanilies Feneou” on tihedat seotud määratletud geograafilise piirkonna ning ka Feneose tasandiku väga piirkondliku viljelusmeetodiga. Muudes piirkondades ei ole ubade kasvatamine nii hästi õnnestunud – väljaspool määratletud geograafilist piirkonda kasvatatud ubade kvaliteet on märgatavalt madalam, eriti jätavad soovida ubade välimus, kesta paksus ja maitse.

Toote maine ja määratletud geograafilise piirkonna vahelise seose kirjeldus

Vassilios Sarlise koostatud Feneose folkloori käsitleva kaheosalise trükise viidetest ilmneb selle oataime olulisus piirkonna jaoks ning parima maitsega oa maine. Kreeka mütoloogiast on teada, et jumalanna Demeter kinkis Feneose elanikele kaunvilju tänuks külalislahkuse eest ajal, kui ta otsis oma tütar Persephonet, kelle Hades oli röövinud. Röövija Hades püüdis Persephone viia allmaailma läbi Feneose järve sügavike. Feneose elanikud olid seega esimesed, kes said süüa kaunvilju, mistõttu nende kasvatatud oad saavutasid parima maitsega ubade kuulsuse. On teada, et oad on kõige enam tarbitavad kaunviljad; neile järgnevad läätsed ja kikerherned.

Oakasvatus algas Feneose piirkonnas 19. sajandi lõpus, kui Feneose järv ära kuivas. Ülestähendused toote maine ja selle tiheda seose kohta Feneose piirkonnaga on talletatud paljudes dokumentides.

Feneose esimese astme tsiviilkohus on 25. märtsil 1910 andnud välja dokumendi hüvitise kohta, mida üks loomakasvataja pidi maksma oakasvatajale, kuna esimese loomad olid oapõllu ära tallanud.

Panos Dimitrios (PhD) on teinud uurimuse „Fasolia Vanilies Feneou” ubade intensiivse viljelemise kohta piirkonnas 1950. aastatel.

Alates 1980. aastast korraldatakse Steno külas „Fasolia Vanilies Feneou” ubade saagikoristuse ajal oktoobris Fasolada festivali. Ajalehe Eleftheros Tipos hinnangul on festival kujunenud turismimagnetiks, kuna oad on piirkonnas väga olulised ja nende kuulsus ulatub kaugele.

Kreeka statistikaameti andmetest nähtub, et „Fasolia Vanilies Feneou” ube kasvatati pidevalt aastatel 1993–2003.

Hüvitiste ja ühtse toetuskava raames Kórinthose prefektuuriameti põllumajanduse direktoraadi tehtud kontrollid tõendavad, et erakordse kvaliteediga „Fasolia Vanilies Feneou” ube on piirkonnas kasvatatud palju aastaid.

Üks piirkonna külastaja meenutas, kuidas Feneose tasandik ja selle suurepärased vanillimaitselised oad seostuvad ta lapsepõlveaastatega.

Kuulsaid „Fasolia Vanilies Feneou” ube on nimetatud ajalehe Kathimerini kahes väljaandes (24. oktoober 2006 ja 17. november 2007).

„Fasolia Vanilies Feneou” ubadest tehtud traditsioonilisest oasupist fasolada on juttu 16. veebruari 2007. aasta ajalehes Ta Nea ja 4. oktoobri 2008. aasta ajalehes Eleftheros Tipos.

Ilias Mamalakise juhitud telesaates „Boukia kai Sinkhorio” näidati vaatajatele, kuidas teha rooga Boulia (Polispori) Feneos, mis koosneb peamiselt tüüpilistest valgetest „Fasolia Vanilies Feneou” ubadest.

„Fasolia Vanilies Feneou” ubade olulisust rõhutati kahel korral riigitelevisiooni saates „Menoume Ellada” (2006. ja 2007. aasta oktoobris) ning ET3-s 2009. aasta veebruaris.

„Fasolia Vanilies Feneou” ube hindavad kõrgelt nii tarbijad kui ka tootjad, kehtestades tootele hinna, mis võib olla kuni 75 % kõrgem selliste ubade hinnast, mille nimetus ei ole kaitstud.

Kokkuvõttes kinnitavad peamiselt gastronoomia ja turismiga seotud ajaloolised ja bibliograafilised andmed, kohalikes ja riiklikes ajalehtedes ilmunud artiklid, ülekanded meedias ja internetis (Wikipedia jt) leitud materjalid „Fasolia Vanilies Feneou” ubade mainet, mis on lahutamatult seotud nende ainulaadsete omadustega.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.minagric.gr/greek/data/PROD_FASOLIA_VANILIES_FENEOU.pdf

(1) ELT L 93, 31.3.2006, lk 12.